text: কী হচ্ছে সৌদি আরবে : ২৪ ঘণ্টায় ২ রাজকুমার নিহত, কে এই ক্ষমতাধর যুবরাজ সালমান ? | coxbangla.com
  কক্সবাংলা ডটকম(৭ নভেম্বর) :: ২৪ ঘণ্টায় দুই সৌদি রাজকুমারের মৃত্যুর খবর পাওয়া গেছে। সাবেক যুবরাজ মুকরিন বিন আবদুল আজিজের পুত্র মানসুর বিন মুকরিন হেলিকপ্টার দুর্ঘটনায় এবং সাবেক বাদশাহ ফাহাদের পুত্র আবদুল আজিজ গ্রেফতার এড়াতে গিয়ে গুলিতে নিহত হয়েছেন। শনিবার সন্ধ্যায় ১৭ রাজকুমারকে গ্রেফতারের একদিন পর সোমবার এসব মৃত্যুর খবর জানা গেল।
  সৌদি আরবের দক্ষিণ সীমান্তের আসির প্রদেশে সোমবার সকালে হেলিকপ্টার দুর্ঘটনায় প্রিন্স মানসুর বিন মুকরিনসহ আটজনের মৃত্যু হয়েছে। প্রিন্স মানুসর আসির প্রদেশের ডেপুটি গভর্নর হিসেবে দায়িত্বরত ছিলেন।
  সৌদি স্বরাষ্ট্র মন্ত্রণালয় জানিয়েছে, প্রিন্স মানসুর সরকারি কর্মকর্তাদের নিয়ে স্থানীয় কয়েকটি প্রকল্প পরিদর্শনে যাচ্ছিলেন। পথিমধ্যে হেলিকপ্টার বিধ্বস্ত হয়ে তার ও সফরসঙ্গীদের মৃত্যু হয়।
  সাদ হারিরির পদত্যাগের ঘোষণার সমসময়ে সৌদি আরবে নজিরবিহীন ধরপাকড়ে ১৭ রাজকুমারসহ মোট ৩৮ জন প্রভাবশালীকে গ্রেফতার করা হয়। সাদ তার পদত্যাগের কারণ হিসেবে লেবাননের রাজনীতিতে ইরানের হস্তক্ষেপের কথা বলেছিলেন। আবদুল আজিজ বিন ফাহাদের মৃত্যুর খবর বেরোনোর পর অনলাইনে অনেকে ভিন্ন মন্তব্য করেছেন।
  তাদের মতে, সৌদি আরবের অভ্যন্তরীণ ক্ষমতার দ্বন্দ্বের জের ধরে সাদ হারিরিকে পদত্যাগে বাধ্য করা হয়েছে এবং একই কারণে আবদুল আজিজকে প্রাণ হারাতে হয়েছে।
  কী হচ্ছে সৌদি আরবে
  সৌদি রাজপরিবারের অভ্যন্তরীণ দ্বন্দ্বের খবর শোনা যাচ্ছিলো বেশ কিছুদিন আগে থেকেই। ২০১৫ সালে যুবরাজ মনোনীত হওয়া মুহাম্মদ বিন নায়েফকে সরিয়ে কিছুদিন আগে বাদশাহ সালমান তার নিজ সন্তান মোহাম্মদ বিন সালমানকে যুবরাজ ঘোষণা করেন।
  সেই থেকে গুঞ্জন ওঠে, সাবেক যুবরাজ নায়েফকে প্রাসাদে আটকে রাখা হয়েছে এবং বাইরে বের হতে দেওয়া হচ্ছে না। এরইমধ্যে একদিকে মন্ত্রীদের ধরপাকড়, অন্যদিকে নিরাপত্তা বাহিনীতে বড় ধরনের রদবদলের খবর মেলে শনিবার।
  রাজ কতৃপক্ষ বলতে চাইছে, সৌদি আরবে আধুনিকায়নের রাজনৈতিক সংস্কার চলছে। তবে এবারের গ্রেফতার-আটকের ঘটনায় অভ্যন্তরীণ দ্বন্দ্ব নিরসনের পুরনো ঐতিহ্য ভেঙে পড়ার ইঙ্গিত মিলেছে। অনেক গোপনীয়তা সত্ত্বেও তা আড়াল করতে পারছে না রাজপরিবার।
  বাদশাহ আব্দুল আজিজ ইবনে সৌদ কর্তৃক ১৯৩২ সালে প্রতিষ্ঠিত এই সৌদি রাজত্ব। এই ৮৫ বছরে শাসন করেছেন ছয়জন বাদশাহ। এরা সবাই বাদশাহ আব্দুল আজিজ ইবনে সৌদের সন্তান। ৬ জনের কেউ ৫০ বছর বয়সের আগে হাল ধরেননি এই বিশাল তেল-সমৃদ্ধ রাষ্ট্রের। বর্তমান অসুস্থ বাদশাহ সালমান, প্রায় তিন বছর আগে সিংহাসনে বসেন। সে সময় তিনি ৭৯ বছর বয়সী এক বৃদ্ধ।
  বাদশাহ সালমান বর্তমান রাজমুকুটধারী যুবরাজের মাধ্যমে ডজন খানেক মন্ত্রী, রয়্যালস, কর্মকর্তা ও সিনিয়র সামরিক কর্মকর্তাদের গ্রেফতার ও বরখাস্ত করেন। নজিরবিহীন এই ঘটনাটি এখনও গোপনীয়। তবে যার কারণে বস্তুত রাজকীয় সিংহাসনের এমন একটি টালমাতাল বাস্তবতা, সেই বাদশাহ সালমান তিন বছর আগে পুরোনো এবং অভিজ্ঞ শাসকদের মধ্যে সামান্য পরিচিত ছিলেন।
  গভীর রাতে সৌদি আরবের রাজপরিবারের অন্দরমহলে অভিযানের পিছনে কি শুধুই দুর্নীতি? নাকি পথের কাঁটা দূর করতেই যুবরাজের এমন পদক্ষেপ? যুবরাজ মহম্মদ বিন সালমানের ক্ষমতার উৎসই বা কি এমন প্রশ্ন উঠছে বিশ্বজুড়ে।
  একটা সময় ছিল যখন সৌদি আরবের বাইরে কম মানুষ মোহাম্মদ বিন সালমানকে চিনতেন।
  ২০১৫ সালে তার বাবা যখন সৌদি আরবের বাদশাহ হন, তখন থেকে মোহাম্মদ বিন সালমানের নাম আলোচনায় আসতে থাকে। ৩১ বছর বয়সী এ ব্যক্তি সৌদি আরবের ভেতরে প্রবল ক্ষমতাধর হয়ে উঠেন।
  মোহাম্মদ বিন সালমানকে ক্রাউন প্রিন্স পদে আসীন করেন তার বাবা এবং সৌদি আরবের বর্তমান বাদশাহ সালমান। এ পদ থেকে সরিয়ে দেয়া হয়েছিল মোহাম্মদ বিন সালমানের চাচাতো ভাই মোহাম্মদ বিন নায়েফকে। ক্রাউন প্রিন্স হিসেবে যিনি আসীন হন, পরবর্তীতে তিনিই হবেন সৌদি আরবের বাদশাহ।
  বর্তমান ক্রাউন প্রিন্স মোহাম্মদ বিন সালমানের জন্ম ১৯৮৫ সালের ৩১ আগস্ট। তৎকালীন সৌদি প্রিন্স (বর্তমানে বাদশাহ) সালমান বিন আব্দুল আজিজ-এর তৃতীয় স্ত্রীর বড় সন্তান হচ্ছেন মোহাম্মদ বিন সালমান। সৌদি আরবের রাজধানী রিয়াদে অবস্থিত কিং সৌদ ইউনিভার্সিটি থেকে তিনি আইন শাস্ত্রে স্নাতক ডিগ্রি অর্জন করেন। তিনি রাষ্ট্রীয় বিভিন্ন প্রতিষ্ঠানে কাজে করেছেন।
  ২০০৯ সালে মোহাম্মদ বিন সালমানকে তার বাবার বিশেষ উপদেষ্টা হিসেবে নিয়োগ করা হয়। তার বাবা সালমান বিন আব্দুল আজিজ তখন রিয়াদের গভর্নর ছিলেন। ২০১৩ সাল থেকে মোহাম্মদ বিন সালমান ক্ষমতার কেন্দ্রে আসতে শুরু করেন। তখন তাকে মন্ত্রীর মর্যাদায় ক্রাউন প্রিন্স কোর্টের প্রধান হিসেবে নিয়োগ করা হয়। ঠিক এর আগের বছর তার বাবা সালমান বিন আব্দুল আজিজকে ক্রাউন প্রিন্স হিসেবে আসীন হয়েছিলেন।
  মোহাম্মদ বিন নায়েফের বাবা নায়েফ বিন আব্দুল আজিজের মৃত্যুর পর সালমান বিন আব্দুল আজিজ ক্রাউন প্রিন্স হিসেবে আসীন হয়েছিলেন। ২০১৫ সালে বাদশাহ আবদুল্লাহ বিন আব্দুল আজিজ মারা যাবার পর সালমান বিন আব্দুল আজিজ সৌদি আরবের বাদশাহ হন। তিনি ক্ষমতাসীন হাবার পর তাৎক্ষণিকভাবে দুটো সিদ্ধান্ত নেন। এর মধ্যে একটি হচ্ছে, তার ছেলে মোহাম্মদ বিন সালমানকে প্রতিরক্ষামন্ত্রী হিসেবে নিয়োগ করা। তিনি প্রতিরক্ষামন্ত্রী হিসেবে নিয়োগ পাবার পরেই ২০১৫ সালের মার্চ মাস থেকে সৌদি আরবের নেতৃত্বে ইয়েমেনে শুরু হয় সামরিক অভিযান।
  মোহাম্মদ বিন নায়েফকে ক্রাউন প্রিন্স হিসেবে নিয়োগ করা হয়। মোহাম্মদ বিন সালমানকে ডেপুটি ক্রাউন প্রিন্স হিসেবে নিয়োগ করা হয়। একই সাথে তিনি সৌদি আরবের অর্থনীতি এবং উন্নয়ন বিষয়ক কাউন্সিলের প্রেসিডেন্টের দায়িত্ব পান।
  এরপর মোহাম্মদ বিন সালমান ২০৩০ সালকে লক্ষ্য করে সৌদি আরবের সামাজিক এবং অর্থনৈতিক পরিবর্তনের জন্য ব্যাপক পদক্ষেপ ঘোষণা করেন।
  দেশর বাইরে তিনি তার বাবা সালমান বিন আব্দুল আজিজের প্রতিনিধিত্ব করে বেইজিং, ওয়াশিংটন সফর করেছেন। ওয়াশিংটন সফরে গত মার্চ মাসে প্রেসিডেন্ট ট্রাম্পের সাথে বৈঠক করেন।